Saksamaa kaotuse ilmasõjas otsustas muude asjaolude kõrval kõige pealt see, et Põhja-Ameerika Ühisriigid pika  kõhklemise järgi vaekausile, mis seni otsustavate tulemusteta üles-alla kõikus, lõpuks heitsid oma suure moraalse autoriteedi ja kolossaalsed materiaalsed ressurssid. Ühes sellega omandasid Ühisriigid ilmapoliitikale niivõrra määrava mõju, millist keegi senni ei olnud võinud ette näha. Ilma­sõja lõpul esinesid nad kõige tugevama ja autoriteetsema jõuüksusena ilmariikide peres. Terve ilma pilgud olid pöördunud noorele ookeanitagusele demokraatiale, kes sõjale järgneval rahukongressil tahtis riikide- ja  rahvastevahelised suhted rajada hoopis uutele alus­tele. Temalt ootasid seni rõhutud rahvad ja kannatavad rahvaklassid ilmasõja löödud haavade põhjalikku parandamist, terve ilma regene­ratsiooni, - ühe sõnaga suurt lunastavat tegu.